Opdraande stryd wag op wêreldspanNovak Djokovic maak litte los in Londen. Foto: Twitter. Terwyl sangers jou al singende op ŉ trapmeul aanmoedig om jou Everest uit te klim, kan die wêreldspan omtrent ŉ opdraande stryd teen die Europeërs in die Laverbeker voer. Felix Auger-Aliassime, Taylor Fritz en Frances Tiafoe gaan hierdie naweek teen groot sterre soos Novak Djokovic, Rafael Nadal en Andy Murray in Londen kragte meet. Terselfdertyd is dit Roger Federer se laaste ATP-toernooi en toeskouers gaan waarskynlik die Switserse tennismeester ná elke liewe hou luidkeels aanmoedig. “Dit gaan beslis ŉ moeilike, selfs intimiderende uitdaging wees. Novak en Rafa is immers twee van die bestendigste Grand Slam-spelers ooit,” het Auger-Aliassime gesê. “Dan het jy vir Roger en Murray – die elite van wêreldtennis vir die afgelope 20 jaar. Tog is dit ook ŉ spesiale geleentheid om teen hierdie vier legendes te speel.” Volgens die jong Kanadese speler sal Djokovic en Nadal vir die grootste uitdagings sorg. Hy het egter goed teen die Serwiër in Rome gespeel, terwyl hy vanjaar slegs die derde speler ooit geword het om ŉ vyfde stel teen die 36-jarige Spanjaard in Parys af te dwing. Nadal het egter steeds hul tweestryd met 3-6, 6-3, 6-2, 3-6 en 6-3 op Roland-Garros gewen. Die Laverbeker is van 23 tot 25 September en die aksie sal regstreeks op SuperSport uitgesaai word. Europa: Novak Djokovic, Rafael Nadal, Stefanos Tsitsipas, Casper Ruud, Roger Federer, Andy Murray, Matteo Berrettini, Björn Borg (kaptein) en Thomas Enqvist (onderkaptein). Wêreld: Felix Auger-Aliassime, Taylor Fritz, Diego Schwartzman, Alex de Minaur, Frances Tiafoe, Jack Sock, Tommy Paul, John McEnroe (kaptein) en Patrick McEnroe (onderkaptein). "I'm ready to be on your side."@rogerfederer greets teammates @DjokerNole and @andy_murray during their #LaverCup practice on Tuesday. pic.twitter.com/YUnYTJRLpz — Laver Cup (@LaverCup) September 21, 2022